। जब सब शांत हो गये तो कथा वाचक ने अपने उसी मधुर स्वर में जो कि विशेष कंपनी के साउंड सिस्टम के साथ मिलकर मधुरतम हो जाता था, स्तुति प्रारंभ की।
'श्री रामचंद्र कृपालु भज मन हरण भव भय दारुणम'
पहले पंक्ति को कथा वाचक गाते थे और फिर उसी पंक्ति को पूरा पंडाल दोहराता था।
'रघुनंद आनंदकंद कौशलचंद दशरथ नंदनं'
खेत की मेड़ अब पूरी तरह से शांत थी। अब वहाँ केवल छोटा साया था, उसी प्रकार से उल्टा लेटा हुआ। दोनों बड़े साये वहाँ से जा चुके थे।
रात गहरा रही थी और शहर धीरे-धीरे आक्रोशित हो रहा था। लोग पुलिस के उन तीन चार हेड साहबों पर निशाना साध रहे थे। हेड साहब पसीना पोंछते हुए रह-रह कर अपने मोबाइल से कोने में जाकर कुछ बात कर आते थे। फिर लौट कर कभी काग़ज़ों में कुछ दर्ज़ करके, कभी लड़के के परिवार से पूछताछ करके समय को काटने का प्रयास कर रहे थे। समय को काटना ज़रूरी था, क्योंकि उधर जब तक राम जन्म करवाने के लिये आये व्ही।व्ही।आई.पी. लौटते नहीं, तब तक वहाँ से पुलिस बल का चलना संभव नहीं था।
सुब्ह होते ही एक किसान ने सबसे पहले लाश को देखा। लाश जो खेत की मेड़ पर उल्टी पड़ी हुई थी। उसका सिर पत्थर से बुरी तरह से कुचल दिया गया था और दोनों हथेलियों को कलाई के पास से किसी धारदार हथियार से काट दिया गया था। किसान ने जब ये देखा तो चीखता हुआ उल्टे पैरों भागा। घंटे भर में पुलिस की गाड़ियाँ धड़धड़ाते हुए खेत की मेड़ पर आ लगीं। मरने वाले का चेहरा इतनी बुरी तरह से कुचला गया था कि किसी भी तरह से पहचानना संभव नहीं हो रहा था। पुलिस ने लाश को जब्ती में लिया और जिस प्रकार सायरन बजाती हुई आई थी उसी प्रकार लौट गई।
दोपहर तक सूचना आई कि राजधानी के पास के गाँव तिलखिरिया में एक लाश मिली है जो किसी सोलह सत्रह साल के लड़के की है। देर रात प्रशांत के घरवाले कपड़ों से पहचान करके उसका शव लेकर वापस लौट आये। एक बार तसल्ली करने के लिये कपड़ों में मिली साइकिल की चाबी को प्रशांत की साइकिल के ताले में लगाया गया। ताला क्लिक की आवाज़ के साथ खुल गया। ताले के खुलने के साथ ही शहर भर में आक्रोश की लहर दौड़ गई। प्रशांत के घर मातम छा गया।
आज राम कथा में एक बार फिर से विभोर कर देने वाला वातावरण बना हुआ था। दशरथ के आँगन में ठुमक कर चलते राम का अत्यंत भावुक चित्रण हो रहा था। 'ठुमक चलत रामचंद्र बाजत पैंजनिया' भजन कथावाचक पूरी तल्लीनता के साथ गा रहे थे और सुन-सुन कर रस विभोर हो रहे थे वहाँ उपस्थित श्रद्धालु। आज कथा में ज़िला मुख्यालय का पुलिस बल उतनी संख्या में नहीं था। प्रशांत की हत्या को लेकर ज़िला मुख्यालय पर तनाव है इस बात को देखते हुए आइजी ने पुलिस कप्तान को वहीं रुकने के निर्देश दिये थे।
'विद्रु मसे अरुण अधर, बोलत मुख मधुर मधुर' कथा वाचक की मधुर स्वर लहरी पूरे पंडाल में रस घोलती हुई बह रही थी। आज की कथा पूरी तरह से राम की बाल लीलाओं पर आधारित थी।
'राम का जन्म यूँ ही नहीं हो जाता। उसके लिये दशरथ और कौशल्या जैसे प्रजा पालकों को जन्म लेना होता है। ऐसे गुणी और जन-जन के कल्याण की भावना को मन में रखने वाले राजा के घर ही राम का जन्म होता है। अयोध्या एक प्रतीक है, प्रतीक इस बात का कि भयमुक्त समाज, अत्याचारमुक्त शासन और पक्षपात रहित व्यवस्था जहाँ होगी उसे अयोध्या कहा जायेगा और राम का आगमन वहीं होगा जहाँ अयोध्या होगी।' इतना कह कर कथा वाचक कुछ देर रुके, रहस्य से मुस्कुराये और अपनी उसी किंचित मुस्कुराहट वाली शैली में बोले 'और यदि इसे ही सच माना जाये तो अब यदि राम को जन्म लेना हो तो उसके लिये उन्हें आपके इसी राज्य में आना होगा।' इतना कह कर वे फिर रुक गये। श्रद्धालुओं को बात समझने में दस सेकेंड का वक़्फ़ा लगा और दस सेकेंड बाद पूरा पंडाल जयघोष से फटा पड़ रहा था। कोने-कोने से कथा वाचक महाराज की जय-जय कार के नाद घोष हो रहे थे।
'शासक का दायित्व होता है कि वह अपनी प्रजा को एक ऐसा भयमुक्त वातावरण दे जहाँ अपराध का कोई चिह्न तक नहीं हो। वह सबसे पहले अपनी प्रजा के बारे में सोचे तथा उसी के हित में निर्णय ले। जिनके विचारोें में, संस्कारों में, व्यवहार में धर्म होता है वे हर दुविधा को लेकर धर्म की शरण में जाते हैं। धर्म के पास हर प्रश्न के उत्तर हैं, लेकिन आवश्यकता है तो बस धर्म के पास जाने की। जैसे आपके राज्य में प्रकृति की मार से कुछ किसान बंधुओं ने आत्महत्या कि तो आपके मुख्यमंत्री को भी धर्म की ही राह सूझी। ये राम कथा उसी निमित्त की जा रही है। ऐसे प्रजापालक शासक की पुकार देवताओं को भी सुननी पड़ती है और प्रकृति को भी।' सात करोड़ के पंडाल के वातानुकूलित मंच से जब कथा वाचक प्रदेश के क़र्ज़े से डूबे किसानों के बारे में बता रहे थे तो कुछ आइ.ए.एस. अधिकारी भावुक होकर अपनी आँखें पोंछ रहे थे।
प्रशांत के अंतिम संस्कार के बाद स